นายกรัฐมนตรี กำชับทุกกระทรวง ดำเนินมาตรการไม่ใช้สำเนาบัตรประชาชนให้แล้วเสร็จ ภายในสิ้นเดือนกันยายนนี้
นายกรัฐมนตรี กำชับทุกกระทรวง ดำเนินมาตรการไม่ใช้สำเนาบัตรประชาชนให้แล้วเสร็จภายในสิ้นเดือนกันยายนนี้

พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงว่า ในที่ประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบเรียบร้อยแห่งชาติ หรือ คสช. ได้กำชับให้ทุกกระทรวง ดำเนินมาตรการไม่ใช้สำเนาบัตรประจำตัวประชาชนและสำเนาทะเบียนบ้าน ในการติดต่อราชการกับหน่วยงานของรัฐ โดยให้แล้วเสร็จภายในวันที่ 30 กันยายน 2561 แต่ต้องการให้เห็นเป็นรูปร่างที่ชัดเจนตั้งแต่สิ้นเดือนสิงหาคมนี้ เพื่อประเมินผลว่ากระบวนการให้บริการประชาชนมีจุดอ่อนที่ต้องปรับแก้ไขในส่วนใดบ้าง เพื่อให้ทุกขั้นตอนเป็นไปด้วยความเรียบร้อยและสามารถทำได้จริง ก่อนที่จะเริ่มต้นปีงบประมาณ 2562

ทั้งนี้นายกรัฐมนตรี ได้เน้นย้ำว่า การให้บริการประชาชนนั้น ต้องมีเจ้าหน้าที่รับผิดชอบในแต่ละเครื่องรูดบัตรประชาชนสมาร์ทการ์ดอย่างชัดเจน เพราะเครื่องดังกล่าวจะทำหน้าที่เชื่อมโยงข้อมูลของประชาชน ซึ่งต้องมีมาตรการรักษาความปลอดภัยข้อมูลส่วนบุคคลด้วย